8 Mu chaka chachitatu cha ulamuliru wa Fumu Belisazara,+ ini Daniyeli ndinguwona chiwona, chakupambana ndi cho ndinguwona pakwamba.+2 Mu chiwona ichi, ndinguwona kuti nde ku Shushani,*+ tawuni ya mpanda wakukho, yo ye muchigaŵa cha Elamu;+ ndinguwona kuti nde pafupi ndi msinji wa Ulayi.3 Ndati ndayunuska chisku changu, ndinguwona mbereri yinthulumi+ yama pafupi ndi msinji wo, ndipu yenga ndi masengwi ngaŵi.+ Masengwi ngo, ngenga ngatalingatali kweni sengwi linyaki lenga litali kuluska linyaki, ndipu sengwi litali ndilu lingumaliya kume.+4 Mbereri yo yalotokiyanga kuzambwi,* kunkhondi* ndipuso kumwera, ndipu pengavi chinyama chamudondu chechosi cho chingumaku. Pengavi wakuti wangataska weyosi ku nthazi zaki.*+ Mbereri yo yachitanga chechosi cho yakhumba ndipu yingujikweza.5 Ndichilutirizga kulereska, ndinguwona phongu+ wachituwa kuzambwi* ndipu wajumphanga pacharu kwambula kukwaska pasi. Phongu yo wenga ndi sengwi lo lawonekiyanga patali pakati pa masu ngaki.+6 Phongu yo wazanga kufupi ndi mbereri yinthulumi ya masengwi ngaŵi yo ndinguwona kuti yama pafupi ndi msinji; watchimbiriyanga mbereri yinthulumi mwaukali.7 Ndingumuwona wachiza pafupi ukongwa ndi mbereri yinthulumi, ndipu wanguyikwiyiya ukongwa. Phongu yo, wangumonkho mbereri yinthulumi ndi kufyo masengwi ngaki ngaŵi, ndipu mbereri yo yengavi nthazi kuti yimeku. Phongu wanguwisiya pasi mbereri yinthulumi yo ndi kuyikandakanda, ndipu pengavi wakuti wayitaski ku nthazi zaki.*8 Pavuli paki, phongu yo wangujikweza ukongwa, kweni wati waja ŵaka wanthazi, sengwi laki likulu lingufyoka; ndipu pamalu po lenga pangume masengwi nganayi ngo ngawonekiyanga patali, ngo ngangulazgiya kumphepu zinayi zakuchanya.+9 Pa limoza mwa masengwi ngo pangume sengwi linyaki limana, ndipu lingukuwa ukongwa kulazgiya kumwera, kuvuma* kweniso ku Charu Chakutowa.+10 Sengwi lo, lingukuwa ukongwa mwakuti lingufika ku mzinda wakuchanya, ndipu linguwisiya pacharu chapasi mzinda unyaki kweniso nyenyezi zinyaki ndi kuvikandakanda.11 Lingujikweza ukongwa mpaka kulimbana ndi Mulongozgi wa mzinda, ndipu yingumulonda sembi ya nyengu zosi kweniso yinguwisiya pasi malu ngaki ngakupaturika ngakujalikiskika.+12 Ndipu mzinda kweniso sembi ya nyengu zosi vinguperekeka ku sengwi lo chifukwa cha mphulupulu; sengwi lo lawisiyanga uneneska pacharu chapasi, lachitanga vo lakhumbanga ndipu valiyendiyanga umampha.13 Sonu ndinguvwa wakupaturika wachilongoro, ndipu wakupaturika munyaki wangukambiya wakupaturika yo walongoronga, kuti: “Kumbi cho che mu chiwona cha sembi ya nyengu zosi kweniso mu chiwona cha mphulupulu yo yisakaza, chilutiriyengi+ kukandakanda malu ngakupaturika ndipuso vinthu va mzinda mpaka zuŵanji?”14 Iyu wangundikambiya kuti: “Mpaka po pajumphiya mazuŵa 2,300, mazulu ndi mlenji; ndipu malu ngakupaturika ngazamunozgeka so kuti ngaje so nge mo ngenge pakwamba.”15 Ini Daniyeli, ndichiwona chiwona cho kweniso ndichikhumbisiska kuchivwisa, mwamabuchibuchi, kunthazi kwangu ndinguwona yo wawonekanga nge munthu.16 Pavuli paki, ndinguvwa mazu nga munthu kutuliya pakati pa msinji wa Ulayi+ ndipu wangudaniriza kuti: “Gabiriyeli,+ wovya munthu yo kuti wavwisi vo wawona.”+17 Sonu wanguza pafupi ndi po ndinguma, kweni wati waza pafupi ndinguchita mantha ukongwa ndipu ndinguwa pasi kavunama. Iyu wangundikambiya kuti: “Yiwi mwana wa munthu, ziŵa kuti chiwona ichi chazamufiskika mu mazuŵa ngakumaliya.”+18 Kweni iyu weche kulongoro nani, ndingugona tulu tikulu nde kavunama. Sonu wangundikwaska ndi kundisoska pamalu ngeningo.+19 Pavuli paki, wangukamba kuti: “Sonu ndikuziŵisengi vo vazamuchitika kukumaliya kwa nyengu yakupereke chilangu, pakuti chiwona ichi chazamufiskika pa nyengu yakuŵikika ya umaliru.+20 “Mbereri yinthulumi ya masengwi ngaŵi yo unguwona yimiya mafumu nga ku Mediya ndi ku Peresi.+21 Phongu waweya unandi wamiya fumu ya ku Girisi;+ ndipu sengwi likulu lo lenga pakati pa masu ngaki, limiya fumu yakwamba.+22 Pakuti sengwi lo lingufyoka ndipu pamalu ngaki pangume masengwi nganayi,+ pazamuyuka maufumu nganayi kutuliya mucharu chaki kweni ngazamuja nganthazi nge iyu cha.23 “Ndipu kukumaliya kwa ufumu wawu, pa nyengu yo ŵanthu amphulupulu azamufika paheni ukongwa, fumu yakofya yakuvwisa vinthu vakusuzga yazamuyuka.24 Yazamuja yanthazi ukongwa, kweni pakuyija cha. Yazamunanga vinthu vinandi mwakuziziswa, ndipu vosi vo yazamuchita vazakuyiyende umampha. Yazamunanga ŵanthu anthazi kweniso ŵanthu akupaturika.+25 Ndipu mwauryarya yazamugwiriskiya ntchitu chinyengu kuti vinthu viyiyende umampha; yazakujikweza mumtima mwaki ndipuso yazamunanga ŵanthu anandi mu nyengu ya chimangu.* Iyu yazamukuma kuti yilimbani ndi Mulongozgi wa alongozgi, kweni yazamufyoleka ndi janja la munthu cha.26 “Vo vingukambika mu chiwona chakukwaskana ndi mazulu ndipuso mlenji vauneneska, kweni chiwona ichi uchisungi mwachisisi pakuti chazamufiskika kunthazi asani pajumpha mazuŵa nganandi kutuwa sonu.”+27 Kweni ini Daniyeli, ndinguderuka nthazi ndipuso ndingutama kwa mazuŵa nganandiku.+ Pavuli paki, ndinguyuka ndi kwamba kugwira ntchitu ya fumu;+ kweni ndinguchita chikhwakhwalulu chifukwa cha vo ndinguwona, ndipu pengavi yo wanguvivwisa.+
tum_Latn